Hvis det står til Dansk Folkeparti, skal man fremover kunne idømmes fængselsstraf i op til fire år, hvis man forhindrer myndighederne i at gennemføre en tvangsudvisning af en afvist asylansøger.

DF's udlændingeordfører, Martin Henriksen, har bedt justitsministeren svare på, om det ifølge dansk lov kan være strafbart at forhindre udsendelse af afviste asylansøgere.

»Så vil vi fra DF's side se på en strafskærpelse, således at det klart fremgår af loven, at det kan straffes med bøde og op til fire års fængsel aktivt at forhindre en udsendelse«, siger han.